ตลาดหุ้นยุโรปเปิดบวก ขานรับคาดการณ์แบงก์ชาติทั่วโลกกระตุ้นศก.ต่อเนื่อง
ตลาดหุ้นยุโรปปรับตัวสูงขึ้นในการเปิดตลาดวันแรกของสัปดาห์ภายหลังเทศกาลอีสเตอร์ โดยนักลงทุนมีความเชื่อมั่นว่า ธนาคารกลางประเทศต่างๆจะยังคงใช้มาตรการกระตุ้นเศรษฐกิจต่อไป
7 เม.ย. 2558

ผู้สื่อข่าวรายงานว่า ตลาดหุ้นยุโรปปรับตัวสูงขึ้นในการเปิดตลาดวันแรกของสัปดาห์ภายหลังเทศกาลอีสเตอร์ โดยนักลงทุนมีความเชื่อมั่นว่า ธนาคารกลางประเทศต่างๆจะยังคงใช้มาตรการกระตุ้นเศรษฐกิจต่อไป
โดยดัชนี Stoxx Europe 600 บวก 0.8% แตะ 401.06 เมื่อเวลา 8.14 น.ตามเวลาลอนดอน
ส่วนดัชนี CAC-40 ตลาดหุ้นฝรั่งเศสเปิดวันนี้ที่ 5,106.36 จุด เพิ่มขึ้น 32.22 จุด หรือ 0.63% และดัชนี DAX ตลาดหุ้นเยอรมันเปิดที่ 12,057.34 จุด เพิ่มขึ้น 89.95 จุด หรือ 0.75%
โดยหุ้นคอมเมิร์ซแบงก์ ดีดตัว 1% ภายหลังจากที่ศาลได้อนุมัติข้อตกลงเพื่อเลื่อนการดำเนินคดีกับธนาคารในข้อหาละเมิดกฎหมายของสหรัฐ ซึ่งรวมถึงมาตรการคว่ำบาตรอันเนื่องมาจากการทำธุรกิจกับอิหร่าน
ทั้งนี้ธนาคารกลางญี่ปุ่น (บีโอเจ) เริ่มการประชุมนโยบายการเงินเป็นวันแรกแล้วในวันนี้ โดยบีโอเจมีแนวโน้มที่จะคงนโยบายผ่อนคลายทางการเงินต่อไป แม้มีความเป็นไปได้ว่าราคาผู้บริโภคจะปรับตัวลงสู่แดนลบ
ขณะที่ธนาคารกลางออสเตรเลียมีมติคงอัตราดอกเบี้ยไว้ที่ 2.25% ในการประชุมวันนี้ เนื่องจากเศรษฐกิจของประเทศยังคงขยายตัวในระดับที่ต่ำกว่าแนวโน้มโดยเฉลี่ย
ด้านธนาคารกลางอินเดียมีมติคงอัตราดอกเบี้ยนโยบายที่ 7.5% ในการประชุมวันนี้ ภายหลังจากที่ได้มีการปรับลดอัตราดอกเบี้ยลงในการประชุมเมื่อเดือนมี.ค.ที่ผ่านมา